Document ID: 32009D0581

ODLOČBA KOMISIJE
z dne 29. julija 2009
o finančnem prispevku Skupnosti za nujne ukrepe proti aviarni influenci v Cloppenburgu, Nemčija, decembra 2008 in januarja 2009
(notificirano pod dokumentarno številko C(2009) 5869)
(Besedilo v nemškem jeziku je edino verodostojno)
(2009/581/ES)
KOMISIJA EVROPSKIH SKUPNOSTI JE -
ob upoštevanju Pogodbe o ustanovitvi Evropske skupnosti,
ob upoštevanju Odločbe Sveta 90/424/EGS z dne 26. junija 1990 o odhodkih na področju veterine (1) in zlasti člena 3(3) in člena 3a(1) Odločbe,
ob upoštevanju naslednjega:
(1)
Aviarna influenca je nalezljiva virusna bolezen pri perutnini in drugih pticah v ujetništvu, ki resno vpliva na donosnost perutninske reje ter povzroča motnje v trgovini znotraj Skupnosti in pri izvozu v tretje države.
(2)
Ob izbruhu aviarne influence obstaja tveganje, da se s trgovino z živo perutnino ali njenimi proizvodi povzročitelj bolezni razširi na druga gospodarstva s perutnino v isti državi članici in celo v druge države članice ali tretje države.
(3)
Direktiva Sveta 2005/94/ES z dne 20. decembra 2005 o ukrepih Skupnosti za obvladovanje aviarne influence (2) določa ukrepe, ki jih morajo države članice ob izbruhu takoj izvajati, da se prepreči nadaljnje širjenje virusa.
(4)
Odločba 90/424/EGS določa postopke, ki urejajo finančni prispevek Skupnosti za posebne veterinarske ukrepe, vključno z nujnimi ukrepi. V skladu s členom 3a navedene odločbe države članice pridobijo finančni prispevek za kritje stroškov nekaterih ukrepov za izkoreninjenje aviarne influence.
(5)
Prva in druga alinea člena 3a(3) Odločbe 90/424/EGS določata pravila o deležih stroškov, nastalih v državah članicah, ki se lahko krijejo s finančnim prispevkom Skupnosti.
(6)
Za plačilo finančnega prispevka Skupnosti za nujne ukrepe za izkoreninjenje aviarne influence veljajo pravila, določena z Uredbo Komisije (ES) št. 349/2005 z dne 28. februarja 2005 o določitvi pravil v zvezi s financiranjem Skupnosti nujnih ukrepov in ukrepov proti nekaterim živalskim boleznim iz Odločbe Sveta 90/424/EGS (3).
(7)
Do izbruhov aviarne influence je prišlo v Cloppenburgu v Nemčiji decembra 2008 in januarja 2009. Nemčija je sprejela ukrepe proti navedenim izbruhom v skladu z Direktivo 2005/94/ES.
(8)
Nemčija je v celoti izpolnila tehnične in upravne obveznosti iz člena 3(3) Odločbe 90/424/EGS in člena 6 Uredbe (ES) št. 349/2005.
(9)
Nemčija je 5. februarja 2009 in 6. marca 2009 predložila oceno nastalih stroškov za izkoreninjenje aviarne influence.
(10)
Ukrepi, določeni s to odločbo, so v skladu z mnenjem Stalnega odbora za prehranjevalno verigo in zdravje živali -
SPREJELA NASLEDNJO ODLOČBO:
Člen 1
Finančni prispevek Skupnosti za Nemčijo
Nemčiji se lahko dodeli finančni prispevek Skupnosti za kritje stroškov, ki jih je imela decembra 2008 in januarja 2009 v Cloppenburgu zaradi uvedbe ukrepov proti aviarni influenci iz člena 3a(2) in (3) Odločbe 90/424/EGS.
Člen 2
Način plačila
Prvi obrok v znesku 2 000 000 EUR se izplača kot del finančnega prispevka Skupnosti iz člena 1.
Člen 3
Naslovnik
Ta odločba je naslovljena na Zvezno republiko Nemčijo.
V Bruslju, 29. julija 2009

Labels: 19
5
20
0
6
18
15